Birah negeri

Birah negeri (atau hanya birah), dengan nama saintifik Alocasia macrorrhizos (sin. A. indica) ialah spesies tumbuhan berbunga dalam keluarga talas-talasan, Araceae yang tempatan dari hutan hujan di Asia Tenggara Maritim, New Guinea dan Queensland, dan telah lama ditanam di Filipina, beberapa Kepulauan Pasifik dan kawasan tropika lain. Tumbuhan ini turut dipanggil keladi sebaring, keladi seberang, keladi gajah dan keladi hitam. Dalam bahasa Jawa, tumbuhan ini disebut senteh (atau sente).

Penerangan 
Keladi sebaring ialah sejenis pokok herba besar berbatang tebal dan tegak yang mencapai 1 meter (3 ka) tinggi ketika amat tua. Ciri-ciri fizikalnya adalah seperti berikut:
Daun: berbentuk jejantung (cordate) dan sangat lebar.
Tangkai daun: panjang dan berwarna hijau atau hijau gelap mendakap pada batang.
Jambak bunga: kecil, dengan bunga jantan terletak di atas dan bunga betina bawah. Sebahagian bunga-bunganya dilindungi oleh seludang.

Sejarah 

Birah negeri pangkalnya ditanam di Filipina, namun diketahui melalui spesimen liar orang Austronesia awal di Taiwan. Dari Filipina, mereka tersebar keluar ke seluruh Nusantara dan ke arah Oceania di timur di mana mereka menjadi tanaman ruji penduduk pulau Pasifik. Mereka adalah satu daripada spesies talas penting yang ditanam oleh orang Austronesia lagi-lagi untuk sumber kanji. Yang lainnya pula termasuklah sarek (Amorphophallus paeoniifolius), talas betul (Colocasia esculenta) dan keladi pari (Cyrtosperma merkusii) yang setiapnya ada kelainan tanaman. Batangnya turut termakan jika dimasak dengan betul, sungguhpun ia jarang dilakukan lantaran birah negeri mengandungi kandungan rafid lebih tinggi yang mendatangkan kegatalan. 

Perkataan yang dibangunkan kembali untuk tumbuhan ini dalam Proto-Austronesia adalah *biRaq, yang menjadi *piRaq dalam Proto-Oceanik. Turunan modennya di Asia Tenggara Maritim dan Micronesia termasuklah Rukai vi'a atau bi'a; Ifugao bila; Ilokano, Cebuano dan Bikol biga; Tiruray bira; Ngaju biha; Malagasi via; Melayu dan Aceh birah; Mongondow biga; Palauan bísə; Chamorro piga; Bima wia; Roti and Tetun fia; Asilulu hila; dan Kowiai fira. Di Oceania, turunannya adalah Wuvulu dan Aua pia; Motu dan 'Are'are hira; Kilivila dan Fiji via; dan Hawaii pia. Namun, beberapa turunan tersebut berubah maksudnya untuk jenis talas berlainan.

Kegunaan 

Walaupun batang keladi sebaring tidak boleh dimakan, batang ini pernah digunakan sebagai makanan di Malaysia dan Singapura semasa pendudukan Jepun. Batang pokok itu harus dimasak untuk masa yang amat panjang untuk menghilangkan hablur-hablur kalsium oksalat yang beracun.

Jusnya yang pedar memberi kelegaan segera terhadap rasa pedih yang diakibatkan oleh pokok jelatang atau giant nettle (Laportea sp.). Di Jawa, akar-akar dan daun-daun yang dicincang digunakan selaku tuam untuk sakit sendi.

Gambar

Rujukan

Lihat juga
 Birah badak
 Birah hijau
 Birah hitam
 Birah kelawar
 Birah keris hitam

Keladi Sebaring